將別棠谿遺仲素季厚昆仲
作者：舒岳祥
朝代：宋

paragraphs: 新交勝舊交，生別猶死別。
饑魂散欲飛，愁腸鬰以結。
去住誠兩難，主客新握別。
家山杳何許，千丈高嶻嶭。
試登黄甘望，百里見積雪。
我甔無儲粟，我篋無重褐。
妻孥幸團欒，忘此饑與渴。
倚君爲大厦，顧我顔色悅。
無家未易歸，無産難久歇。
鄉校著我名，免在編氓列。
麥田望有秋，桑葉行可掇。
貰貲延餘年，空囊誰負竊。
不敢久累君，去去春二月。
爲我謝王戴，徽音無斷絕。